Tyrkiske myndigheder udstedte tirsdag arrestordre på 35 personer, heraf mange journalister, hvoraf ni indtil nu er blevet anholdt.

På listen figurerer den dansk-tyrkiske journalist Hasan Cücük, der arbejder for avisen Zamans danske afdeling, Zamani Skandinavya.

- I går aftes fik jeg at vide, at der var udstedt arrestordrer på 35 navngivne journalister i Tyrkiet via det tyrkiske nyhedsbureau Anadolu, som havde fået navnene fra den tyrkiske statsadvokat i Istanbul, siger Hasan Cücük til DR Nyheder og tilføjer, at 110 journalister lige nu sidder i fængsel i Tyrkiet.

Læs også : Tyrkiet anholder tre prominente pressefrihedsforkæmpere

- Hvis man er journalist og kritiserer Erdogan og AKP-regeringen, som jeg gør, så er det normalt at få udstedt en arrestordre og komme i fængsel. Sådan er dagligdagen for en tyrkisk journalist, siger han.

Frygter ikke udlevering

Hasan Cücük frygter ikke, at de danske myndigheder udleverer ham til Tyrkiet, hvis tyrkiske myndigheder ønsker dette:

- Jeg tror ikke, at Danmark vil udlevere mig til Tyrkiet – eller det håber jeg virkelig ikke. Hvis jeg rejser til Tyrkiet, bliver jeg anholdt i lufthavnen, det er helt sikkert.

Han har endnu ikke taget kontakt til danske myndigheder, ligesom danske myndigheder ikke har været i kontakt med Hasan Cücük om arrestordren.

Arrestordren vil dog ikke ændre på hans hverdag eller journalistiske arbejde.

- Jeg bor i Danmark og skal fortsætte mit daglige liv. Og jeg vil fortsætte med at kritisere Erdogan og hans regering.